
Doxorubicin kiváltotta krónikus kardiotoxicitás mérséklése mirabegron alkalmazásával patkány modellben

Bevezetés: A doxorubicin egy kemoterápiás szer, amelynek klinikai
használatát a krónikus kardiotoxicitás, illetve szívelégtelenség kifejlődése
korlátozhatja. A mirabegron egy szelektív béta-3-receptor agonista,
amelynek leírták a kardiális átépülést gátló hatását magas vérnyomás talaján
kialakult szívelégtelenségben. Ezért jelen projektünkben megvizsgáltuk a
mirabegron lehetséges védő hatását doxorubicin kiváltotta krónikus
kardiotoxicitásban.
Módszerek: Hím Wistar patkányokat (300-350 g) 3 csoportra osztottunk,
melyeket 11 hétig követtünk nyomon. 1) Fiziológiás sóoldattal (ip. 2 héten át
6 alkalommal 1 ml/ttkg) és az 5. követési héttől csapvízzel kezelt (per os
gavage 2 ml/ttkg/nap) kontroll, 2) doxorubicinnel (ip. 6x1,5 mg/ttkg) és az 5.
követési héttől csapvízzel kezelt (per os gavage 2 ml/ttkg/nap), illetve 3)
doxorubicinnel (ip. 6x1,5 mg/ttkg) és az 5. követési héttől mirabegronnal (per
os gavage 30 mg/ttkg/nap) kezelt csoport. A 11. héten echokardiográfiás, ill.
szövettani vizsgálatokat végeztünk, valamint qRT-PCR és Western blot
segítségével gyulladásos és fibrózis markereket vizsgáltunk bal kamrai
mintákban.
Eredmények: Az echokardiográfiás ill. szövettani vizsgálatok szisztolés
diszfunkciót, a bal kamrafal elvékonyodását, szöveti gyulladást és fibrózist
igazoltak a doxorubicin kezelés hatására, amely elvátozások kifejlődését
szignifikánsan mérsékelte a mirabegron. A doxorubicin kezelés hatására a
kontrollhoz képest a transzformáló növekedési faktor-ß receptor (TGF-ßR)
fehérje mennyisége ill. a leszálló jelátvivő molekuláinak, a Smad2-nek
(1,25±0,28 vs. 0,67±0,08, p<0,05) ill. Smad3-nak (1,61±0,26 vs. 0,71±0,15,
p<0,05) a relatív génexpressziója szignifikánsan megemelkedett, amelyeket
a mirabegron jelentősen mérsékelt (0,50±0,16 ill. 0,82±0,10, p<0,05).
Megbeszélés: Doxorubicin hatására krónikus kardiotoxicitás fejlődött ki,
amelyet a mirabegron jelentősen mérsékelt szöveti gyulladásgátló
hatásokon, ill. a TGF-ß/SMAD jelút gátlásán keresztül. Így a mirabegron
ígéretes szer lehet a doxorubicin indukálta kardiotoxicitás mérséklésére.

